በነገዳዊ ማንነት ላይ የተመሰረተው ፖለቲካ ፈሩን ስቶ ኢትዮጵያን ወደ ባሰ ምስቅልቅልና ትርምስ እንዳያስገባት ከፍተኛ ጥንቃቄ ማድረግ እንደሚያስፈልግ በተለያዩ ጽሁፎቻቸው ከወተውቱ ምሁራን መካከል መሳይ ከበደ (ፕ/ር) አንዱ ናቸው፡፡ “የዘውግ ፖለቲካ ዋና ዓላማ ምንድር ነው? ከብሔራዊ አንድነት ጋር በምን ሁኔታ ሊጣጣም ይችላል?” በሚል በአንድ መድረክ ላይ ባቀረቡት ጽሁፋቸው፤ “…የኢትዮጵያ ተቃዋሚ ፓርቲዎች አሁን በስልጣን ላይ ያለውን መንግስት …ከስልጣን ማውረድ ቢችሉም እንኳን …ለዓመታት የተዘረጋውን ዘውጋዊ ክፍፍል ለማብረድና ብሄራዊ አንድነትን መልሶ ለመገንባት የሚያስችል ራእይና ፖለቲካዊ መፍትሄ ያስፈልጋቸዋል። በኢትዮጵያ ውስጥ በስፋት ከሚስተዋሉት ችግሮች ሁሉ ተቀዳሚና እጅግ አስቸጋሪ የሆነው ዘውጋዊ ፖለቲካ በመሆኑ… አዲስ ስርዓት ለመመስረት ስለ ዘውግና ዘውጋዊ ፖለቲካ ትክክለኛ ግንዛቤ ማግኘትን ይጠይቃል፤” በማለት ነበር፣ ተቃዋሚ ፓርቲዎች ጭምር በሰከነ መንገድ ጉዳዩን ሊያጤኑት እንደሚገባ ምሁሩ ያሳሰቡት፡፡
